És l'intern qui té dret a comunicar a la seva família en les primeres 24 hores del seu ingrès en quin centre penitenciari està, via telefònica, o bé a través del treballador social.
El centre no pot facilitar aquesta informació sense el consentiment exprés i escrit de l'intern.
Qualsevol informació relativa a un intern ingressat, únicament es pot donar presencialment a les persones que l'intern hagi autoritzat de manera explícita i per escrit.
Podeu comunicar-vos amb els directius del centre penitenciari, prèvia identificació i havent exposat el motiu de la sol·licitud, a través del telèfon 93 775 80 00.
Els advocats designats poden demanar una entrevista amb la secretària tècnica jurídica pel mateix procediment.
Hi ha un servei de treballadores socials per atendre les famílies i/o referents externs de la persona ingressada sense cita prèvia, amb l'horari següent, dilluns, dimecres i divendres, de 8 a 13.30 h i de 15 a 20 hores.
Per contactar-hi, poden trucar als telèfons fixos: 93 775 80 20, 93 775 80 21, i 93 775 80 22 (del centre), o als números: 93 342 67 81 i 93 317 04 48 (dels Serveis Socials d'Atenció Penitenciària de Barcelona), o al mòbil 637 346 095.
També hi poden contactar per correu electrònic a l'adreça [EMAIL].
L'horari d'atenció a la finestreta d'informació del vestíbul és de 8 a a 13.30 h i de 15 a 20 h, de dilluns a diumenge.
Els interns que acaben d'ingressar poden fer una visita pel locutori de 45 minuts, a partir de les primeres 24 hores des de l'ingrés, prèvia sol·licitud i l'autorització de la direcció, dins les següents franges horàries:
- Els dilluns i dimecres, de 12.00 a 12.45 h (hora màxima per apuntar-s'hi: 11.45 h)
- Els divendres, de 15.00 a 15.45 h (hora màxima per apuntar-s'hi: 14.45 h)
Poden portar-los un paquet amb els objectes permesos, i ingressar-li diners en el compte indicat a peculi, o a la finestreta d'informació de comunicacions.
També es poden comunicar amb l'intern per escrit (carta, telegrama, burofax) i rebre trucades telefòniques de l'intern, sempre que acreditin la titularitat del número de telèfon.
Poden comunicar personalment amb els interns totes les persones que hi estan autoritzades, mitjançant una sol·licitud presencial al mateix centre per a les comunicacions orals, i una sol·licitud a través d'una instància del mateix intern en el cas de les comunicacions especials.
Amb caràcter general es pot fer una visita setmanal de 45 minuts de durada.
Els horaris de comunicacions orals (ordinàries, al locutori) són els següents:
- Els dimecres, de 12.00 a 12.45 hores (hora màxima per apuntar-s'hi: 11.45 h)
- Els divendres, de 15.00 a 15.45 hores (hora màxima per apuntar-s'hi: 14.45 h)
- En el torn horari que correspongui a la unitat residencial del cap de setmana (dissabtes i diumenges), segons la taula horària pública al vestíbul del centre.
Hi ha la possibilitat de substituir aquesta comunicació per dues de 20 minuts, prèvia petició de l'intern i autorització de la direcció.
S'aconsella arribar una hora abans del torn horari establert si es volen fer altres les gestions (per exemple: entrar paquets).
Els visitants que arribin 15 minuts abans de tancar el torn, només podran apuntar-se per comunicar, i hauran d'esperar a entrar paquets que s'hagin apuntat tots els visitants pendents de programar visites orals per a aquell torn.
Els comunicants que arribin fora de l'horari de comunicacions del seu torn, no es podran apuntar per comunicar.
A aquestes comunicacions hi poden acudir un màxim de 4 visitants.
Els familiars han d'acreditar la relació de parentiu (llibre de família, certificat de convivència, etc.) i els amics, prèvia sol·licitud de l'intern, han d'obtenir la corresponent autorització de la direcció.
L'intern ha de sol·licitar la visita i n'ha de comunicar l'horari als seus familiars.
També pot demanar informació sobre la programació del vis a vis de manera presencial una persona autoritzada per l'intern a la finestra d'informació del centre.
- Comunicació íntima o familiar: dues comunicacions mensuals amb una durada de 1 hora i mitja, o una comunicació mensual de 3 hores de durada.
A les comunicacions íntimes assisteix la parella i els familiars, amb un màxim de 4 persones.
- Comunicació de convivència: una comunicació mensual d'una durada d'1 hora i 30 minuts amb el cònjuge o la persona lligada per una relació d'afectivitat semblant i els fills que no superin els 10 anys, fins a un màxim de 4 persones.
Només es duu a terme amb l'assistència dels fills, l'assistència exclusiva de la parella no es permet en aquest tipus de comunicació.
Sempre ha d'acudir a la visita amb el seu document d'identificació personal (DNI, NIE o passaport) i la documentació que acrediti el parentiu o la relació d'afectivitat amb l'intern (llibre de família, certificat de convivència, certificats de parentiu, certificat d'empadronament).
A les comunicacions íntimes, familiars i de convivència no s'hi pot accedir amb bosses o paquets.
Abans de la comunicació, s'efectuen els controls i escorcolls establerts, als quals no el viistant pot negar-se.
És convenient que acudeixi sense objectes metàl·lics per evitar falses alarmes en passar per l'arc detector.
És important que en tot moment el visitant segueixi les instruccions del personal del centre i tingui un un comportant correcte.
Recordi que l'incompliment de la normativa establerta pot comportar la suspensió de les visites i fins i tot derivar en algun tipus d'infracció administrativa i/o penal.
Els menors d'edat només poden entrar a comunicar si tenen una relació de parentiu amb l'intern de fins a 3r grau (fills, nets o nebots).
Respecte als fills o nets de la seva parella perquè puguin comunicar, malgrat que no constin en el llibre de família comú, cal que presentin al funcionari del Departament de Comunicacions que els atengui la documentació que n'acrediti la pàtria potestat única o la tutela única en els casos de menors amb algun progenitor al país d'origen, i l'autorització dels dos progenitors en cas de residents en el territori.
Els menors han d'anar acompanyats dels seus pares, tutors, o de qui en tingui la custòdia.
En cas contrari, necessiten una autorització escrita d'ells, que es fa al mateix centre o als Serveis Socials d'Atenció Penitenciària, amb l'aportació de la documentació necessària (DNI, NIE o passaport, i llibre de família) i estant-hi presents totes les persones.
Els menors no poden accedir a les visites íntimes, excepte els majors de 16 anys, que poden tenir relacions sexuals vàlidament consentides si estan emancipats per concessió dels qui en tenen la pàtria potestat, o per concessió judicial o per dur vida independent, i així ho acrediten documentalment.
- Cinturons amb sivella petita (màxim 7 cm d'amplada).
- Gorra: si no suposa un impediment per a la identificació de les persones.
- Rellotge (una unitat de plàstic o de poc valor) i una aliança.
- Fotos: qualsevol, excepte les de mida carnet (de persones adultes) i les que siguin del tipus Polaroid.
- Roba de vestir: no pot ser de característiques semblants a l'uniforme del personal funcionari (jerseis blau marí, camises blau cel, pantalons gris fosc, forros polars blau marí) ni de camuflatge, ni bates similars a les del personal sanitari; i roba interior (sostenidors sense cèrcols metàl·lics).
- Calçat: sabatilles d'esport o sabates sense elements metàl·lics.
- Bosses d'esport o motxilles de petites dimensions (60 cm per 40 cm), sense passadors metàl·lics, no encoixinades, sense doble fons, ni corretges o compartiments múltiples.
- Necessers: de petites dimensions, no encoixinats, i que no tinguin doble fons.
- Sobres, paper d'escriure i llibretes sense espiral de filferro.
Bolígrafs transparents, no metàl·lics i no desmuntables.
Regles que no siguin metàl·liques ni de material rígid.
- Llibres sense tapa rígida, revistes i propaganda: sempre que no estiguin manipulats, excepte els que puguin atemptar contra la seguretat o bon ordre de l'establiment, o facin apologia de la violència, tinguin contingut pornogràfic, o no tinguin dipòsit legal ni registre.
Targetes de felicitació i postals: de full simple, de fàcil supervisió i control.
- CD originals i sense la capsa de plàstic (com a màxim 5), no regravables.
Amb autorització prèvia del centre
- Ordinador, per acord del Consell de Direcció.
- Medicaments o tractaments cosmètics no disponibles al centre, amb autorització prèvia dels serveis mèdics del centre.
- Productes que continguin alcohol o substàncies perilloses per a la salut com coles, esmalts...
- Substàncies tòxiques, estupefaents o psicotròpiques (excepte per prescripció facultativa)
- Armes i objectes metàl·lics susceptibles de manipulació com bolígrafs, regles, tallaungles, pinces, pintes o eines.
- Diners i qualsevol tipus d'aparell electrònic com: telèfons mòbils, MP3, etc.
En resum, resten prohibits els objectes de gran valor, els susceptibles de ser utilitzats com objectes punxants, tallants o contundents i tots aquells que poden ser un risc per a la salut, la seguretat o l'ordenada convivència.
Pot portar als interns 2 paquets al mes, amb objectes i productes autoritzats, de dilluns a diumenge, de 8.00 a 20.00 hores (encara que no tingui visita amb l'intern).
Per poder entrar paquets al centre s'ha de tenir la condició de persona comunicant (acreditat amb el llibre de família o estar autoritzat per l'intern).
Cal lliurar la sol·licitud d'entrada de paquet emplenada per duplicat (li proporcionaran al mateix servei de paqueteria), respectant les quantitats màximes de cada peça i els objectes no autoritzats.
Si hi ha un excés de quantitats permeses en un paquet, es comptaran dos paquets d'entrada, i quedarà esgotat el nombre de paquets permesos per aquell mes.
En cas que ja s'hagués entrat un paquet anteriorment aquell mes, les quantitats que excedeixin les permeses quedaran retingudes a la paqueteria exterior del centre.
S'han de retirar les etiquetes i col·locar tots els objectes dins una bossa (que no estigui encoixinada, ni reforçada amb objectes metàl·lics, ni tingui doble fons) que ha d'estar tancada i no pot superar els 10 kg (s'aconsellen les bosses tancades amb cremallera).
Es poden ingressar diners en el compte ES04 2100 1328 1102 0001 8764, amb indicació del destinatari (nom i unitat residencial) i el remitent.
L'ingrés també es pot fer en persona en la dependència del centre habilitada a l'efecte (la finestreta de la sala d'espera de comunicacions), de dilluns a diumenge de 8.00 a 20.00 hores, o bé mitjançant gir postal a l'adreça: CP Brians 1.
És molt important que s'hi facin constar les dades de l'intern, el nom i els cognoms.